Papersnake/gushiwen huggingface dataset:
赓吴竹修雪诗二首
陈著（宋代）

寒勒银河不放流，幻飞六出眩人眸。
谁知青女老成手，自媚玄人冬尽头。
积峻便如群玉府，遇□还作□毛球。
西湖西畔孤山上，欲访梅花有路不。
十七夜如山庵
孙应时（宋代）

一雨秋能好，连宵月迥明。
百年今夕话，万里去年情。
水满天相荡，山空人独行。
蝉声发奇思，携酒未须倾。
郯城任侍御东庄八景 其四 孝冢寒烟
林光（明代）

巍巍孤冢出郯东，孝妇千年有此封。官府每因谗口误，皇天终是血城通。

寒烟几换清明节，老树空摇花信风。华表摧残碑剥落，行人还解说于公。
六月频雨 其二
林希逸（宋代）

春雨伤多众虑深，那知六月似梅霖。天公事事俱难准，扫尽閒愁信意吟。
春日草堂偶成
胡霙（明代）

至道在天地，散焉为万殊。万殊复一本，惟诚斯曰儒。

孰则通天复，圣贤焉可诬。断断执碎义，汉宋存守株。

汉儒能笃实，宋儒非虚无。流弊防大甚，况有歧中涂。

道统自千古，学统匪一隅。入道且求学，蹶步宁康衢。

草堂存吾春，玄会思唐虞。
酬崔舍人阁老，冬至日宿直省中，奉简两掖阁
权德舆（唐代）

令节一阳新，西垣宿近臣。晓光连凤沼，残漏近鸡人。
白雪飞成曲，黄钟律应均。层霄翔迅羽，广陌驻归轮。
清切晨趋贵，恩华夜直频。辍才时所重，分命秩皆真。
左掖期连茹，南宫愧积薪。九年叨此地，回首倍相亲。
圆明园四十景诗 其二十五 鱼跃鸢飞
弘历（清代）

心无尘常惺，境惬赏为美。川泳与云飞，物物含至理。
画堂春（春日）
赵鼎（宋代）

空笼帘影隔垂杨。梦回芳草池塘。杏花枝上蝶双双。春昼初长。

强理云鬟临照，暗弹粉泪沾裳。自怜容艳惜流光。无限思量。
题金陵杂兴诗后十八首
李琏（宋代）

愁看幕府夕阳边，那更鸡笼在目前。
跋扈飞扬只如此，登高安得不酸然。
白菊
史铸（宋代）

玉攒碎叶尘难染。露湿香心粉自匀。
一夜小园开似雪，清香自是药中珍。
浣溪沙（渔父词）
姚述尧（宋代）

短棹翩翩绿一莎。碧潭深处几风波。晚来风定却高歌。

千尺丝纶随卷放，数声玉笛足清和。蝇头名利奈伊何。
分题得古木
张镃（宋代）

穴处曾经起怒雷，断藤枯藓半离披。
根茎托土何妨远，会见春风长活枝。
玉楼春·来时吴会犹残暑
马成（宋代）

来时吴会犹残暑。去日武林春已暮。欲知遗爱感人深，洒泪多于江上雨。
欢情未举眉先聚。别酒多斟君莫诉。从今宁忍看西湖，抬眼尽成肠断处。
送司封刘孝祥知资州
范镇（宋代）

醮坛山下路，消息拟春风。遥知底处人，欢喜得西公。

绣衣还西州，锦账空南宫。使君五马行，岂减御史骢。
同李吏部伏日口号，呈元庶子、路中丞
包佶（唐代）

火炎逢六月，金伏过三庚。几度衣裳汗，谁家枕簟清。

颁冰无下位，裁扇有高名。吏部还开瓮，殷勤二客情。
记正月二十五日西湖之游十五首
方回（元代）

业已通名敢退无，小为性命忍须臾。
十年朝士知何限，不许游湖许见湖。
寒食上已杂吟八章
程公许（宋代）

碧桃花底小寒轻，绰约仙姿格外清。
锦绣卷还春去了，蓝桥风露放云英。
春晓闻众禽声有感
李纲（宋代）

春山苍莽天欲明，枕上静听春禽鸣。雏莺初啭正调舌，姹娅乍闻三两声。

不如归去意良切，脱却泼裤何由行。愁人最是断消息，姑恶更觉声娇狞。

布谷催耕雨才足，鹁鸠唤妇远将晴。

其馀不复识名字，雅音幽韵如簧笙。天公怜我太寂寞，故遣尤物怡吾情。

鸾歌凤舞未可见，候虫时鸟聊嘤嘤。我生半世困漂泊，巧言谗谤饱所经。

杜门却扫与世绝，欲窒两牖忘雷霆。尔声虽好太饶舌，逼耳颇似虚弦惊。

就中提壶可人意，劝我沽酒花间倾。心怀百忧只欲睡，更愿常醉不用醒。

落花芳草正可藉，玉山自倒知谁令。乌啼鹊噪错昏昼，燕雀啾唧环檐楹。

从教一一恣嘲弄，吾方深入无何庭。
平水八咏 其三 平湖飞絮
李俊民（金朝）

三月湖边祓禊亭，依依杨柳雨中青。晚来风起花如雪，春色都归水上萍。
春近
王铚（宋代）

山雪银屏晓，溪梅玉镜春。
东风露消息，万物有精神。
索莫贫游世，龙钟老迫身。
欲浮沧海去，风浪阔无津。
子骏君实约游园遇雨而止
范纯仁（宋代）

不尽陪从乐，端居若绊羁。雨方添草色，寒更展花期。

举目红芳阻，搔头素发垂。清尊难独酌，终日起相思。
题先辈何子明先生读书处
成鹫（清代）

昔人曾此作经生，不复书声但水声。百尺瀑泉谁识主，千秋崖水独知名。

丹梯有路通丹壑，赤脚无尘下赤城。更欲假君弦诵地，胡床塞默谢逢迎。
西江月
张抡（宋代）

独坐闲观瑞雪，方知造化无偏。不论林木与山川。白玉一时装遍。

梁苑休寻赋客，山阴莫上溪船。三杯醉□意陶然。梦后瑶台阆苑。
赫曦台四景·中夜白云
熊禾（元代）

赫曦中夜真奇绝，起视茫茫大瀛渤。
风涛雪浪无际涯，绝岸时瀛孤岛出。
洪炉巨甑如蒸炊，囿形宇宙非金石。
直凌倒景窥三光，俯视尘寰如超越。
送人游苏州
刘敞（宋代）

莫倚春风烂漫游，姑苏台上特多愁。倾城人逐鸱夷去，惟有空江日夜流。
杜侯行
贯休（唐代）

天目连天搏秀气，峥嵘作起新城地。德门钟秀光盛时，

三虎八龙皆世瑞。顷者天厖乱下鲸翻海，烽火崩腾照行在。

江表唯传君子营，剑冲牛斗疏真宰。金昆玉季轻三鼓，

煮海悬鱼臣节苦。雁影参差入瑞烟，荆花灿烂开仙圃。

我闻大中咸通真令主，相惟大杜兼小杜。

但能致君活国济生人，亦何必须踏金梯，折桂树。

宣宗懿宗调舜琴，大杜小杜为殷霖。出将入相兮功德深，

生人受赐兮直至今。杜侯兄弟继之后，璞玉浑金美腾口。

常言一呼百万何足云，终取封侯之印大如斗。

恭闻吾皇似尧禹，搜索贤良皆面睹。杜侯杜侯，

君傥修令德，克有终，即必还为大杜兼小杜。

人之戴兮天笔注，国之福兮天固祚。四海无波八表臣，

如今而后君看取。
山茶
苏轼（宋代）

萧萧南山松，黄叶陨劲风。
谁怜儿女花，散火冰雪中。
能传岁寒姿，古来惟丘翁。
赵叟得其妙，一洗胶粉空。
掌中调丹砂，染此鹤顶红。
何须夸落墨，独赏江南工。
赠弹琴者
曾巩（宋代）

至音淡薄谁曾赏，古意飘零自可怜。
不似秦筝能合意，满堂倾耳十三弦。
题贺知章故居叠韵作
温庭筠（唐代）

废砌翳薜荔，枯湖无菰蒲。老媪饱藁草，愚儒输逋租。
雪牛
释心月（宋代）

露迥迥地趁不去，时复深村荒草行。
一色皮毛都换了，荷担须是者众生。
斜径
王安石（宋代）

斜径偶通南埭路，数家遥对北山岑。草头蛱蝶黄花晚，菱角蜻蜓翠蔓深。
拟唐人十二月乐章并闰月 其七 七月
胡奎（元代）

碧落散金气，明河白浮浮。鹊鸣知露重，萤过学星流。

纨扇朝辞宠，罗衾夜抱愁。暑退长生殿，凉归乞巧楼。

月明吹玉琯，开户望牵牛。
送姜子谦寄钟离
楼钥（宋代）

濠梁自古扬州域，禹娶涂山城尚留。
钟离虽尝作楚县，子男之国书春秋。
卑梁争桑起吴衅，阴陵失道除汉雠。
嬴秦属之九江郡，典午置郡任愈优。
萧梁尤重北徐镇，高齐又为西楚州。
贞观割淮疆理失，元和加水号名修。
阳冰篆虎书户册，奇画于今照谯楼。
浮山筑堰谁与谋，漫引童谣为激沟。
役工沈铁不胜计，欲灌寿阳为废丘。
雾昏三日水怪出，一决空贻千古羞。
上格下格果何在，西濠东濠犹并流。
守边在人不在险，险阻如故事不侔。
元魏拥兵数十万，义之坚守窜其酋。
向来横涧一失据，凛凛重贻宵旰忧。
刺史旧带两城使，涡口两城今在不。
君侯妙年笔为投，名位讵肯卑微休。
世科高挹更膴仕，哦松壮志未足酬。
欲效金城上方略，宦游直到穷边头。
三光五岳气犹分，故疆慨想何时收。
邑事不足烦大手，往访古今资远猷。
老我无用重多病，为君相与数觥筹。
棋社冷落故人少，况复临风送行舟。
看君径赴功名会，努力自取公与侯。
又闻鱼台在近境，谁知鱼乐如庄周。
烽沈柝静若多暇，从容何惜观游鯈。
村墅
崔道融（唐代）

正月二月村墅闲，馀粮未乏人心宽。

南邻雨中揭屋笑，酒熟数家来相看。
遇旧友
吴伟业（清代）

已过才追问，相看是故人。
乱离何处见，消息苦难真。
拭眼惊魂定，衔杯笑语频。
移家就吾住，白首两遗民。
满江红（次杨子耕韵）
吕渭老（宋代）

山绕吴城，修竹外，满林围碧。任孤樯百丈，远牵江色。政简民闲无一事，同游仍是鸳鸾客。到晚年、遗爱续新题，都堪说。

修门赋，今谁续。痛饮士，天应惜。正彩霞垂帔，暮风飘瑟。笑疾禅痴今在否，风灯石火同飘忽。去醉乡、深处著身心，休铭栉。
别西湖六年矣忆幽居之趣率成四首 其一
陈曾寿（清代）

幽居足良夜，月出东峰隅。灭烛坐空明，静极罢琴书。

山雨洒一阵，清逼瀹茗馀。几榻入微凉，荷气流空虚。

湖光荧暗壁，叶叶风卷舒。何人梦来此，应诧仙人居。
过野趣
韩淲（宋代）

春涧涓涓水，山云放晚晴。捧身推户出，夷步过桥行。

细草梅英嫩，崇桃柳线轻。人忻得芳事，禽鸟亦飞鸣。
次韵重阳二首
李新（宋代）

蜂愁节去已焉哉，宾友追称上宴台。
诗韵此时传我和，酒樽当日为谁开。
光阴碌碌驹奔过，气候新新毂转来。
身赴令辰如舞袖，急忙须趁管弦催。
发箧得故人书有感
陆游（宋代）

衰鬓星星换旧青，世间万事但堪惊。
晨炊欲熟客未觉，夜漏渐残人尚行。
花发且为无事饮，诗成非复不平鸣。
京华朋旧凋零尽，忽见缄题似隔生。
竹枝
皇甫松（唐代）

筵中蜡烛泪珠红，
合欢桃核两人同。
长春花
释德洪（宋代）

人间花亦有仙骨，卯酉发妆呼不醒。醉里那知更岁月，韵高班草卧空庭。
大明
佚名（先秦）

明明在下，赫赫在上。天难忱斯，不易维王。天位殷适，使不挟四方。

挚仲氏任，自彼殷商，来嫁于周，曰嫔于京。乃及王季，维德之行。

大任有身，生此文王。维此文王，小心翼翼。昭事上帝，聿怀多福。厥德不回，以受方国。

天监在下，有命既集。文王初载，天作之合。在洽之阳，在渭之涘。

文王嘉止，大邦有子。大邦有子，伣天之妹。文定厥祥，亲迎于渭。造舟为梁，不显其光。

有命自天，命此文王。于周于京，缵女维莘。长子维行，笃生武王。保右命尔，燮伐大商。

殷商之旅，其会如林。矢于牧野，维予侯兴。上帝临女，无贰尔心。

牧野洋洋，檀车煌煌，驷騵彭彭。维师尚父，时维鹰扬。凉彼武王，肆伐大商，会朝清明。
戏辨老
李处权（宋代）

不独京尘解化衣，秋阳流火树阴稀。
折腰为米初何有，亲见渊明负弩归。
满庭芳 咏新蝶
高佩华（清代）

小院苔浓，曲栏花放，趁风吹到窗前。那堪离别，相见又经年。

一种痴情谁觉，都爱此、草色芊芊。斜阳里，寻芳何处，风致最翩跹。

休贪春色好，匆匆过了，瘦影谁怜。剩零星残粉，冷落西园。

何不乘风化去，便从此、栩栩登仙。真超脱，芳魂差胜，叶底抱香眠。
鹧鸪天（元夕次韵干誉）
叶梦得（宋代）

夹路行歌尽落梅。篆烟香细袅寒灰。云移碧海三山近，月破中天九陌开。

追乐事，惜多才。车声遥听走晴雷。十年梦断钧天奏，犹记流霞醉后杯。
醉桃源
谢逸（宋代）

花枝破蕾柳梢青。春寒拂面轻。一眉新月影三星。铜荷烛烬零。

低凤扇，袅霓旌。珊珊环珮声。坐间谁识许飞琼。对郎仙骨清。
季春十三繇牙山之雷海闻西师已下高凉
郭之奇（明代）

三山咫尺望中临，一往遥应彼岸寻。高广安知天海际，虚无独岸水云阴。

宗风万里飞前浪，祖楫中流趁夙心。此去乘桴人共喜，繇来作楫汝当任。
宿灵岩 其二
韦骧（宋代）

百丈苍岩入杳冥，高低气象本天成。藤蟠翠壁龙蛇动，涧泻断崖风雨声。

不许画工为润色，祇应诗伯长馀情。栖鸦乱墨题僧室，车马何时再此行。
舟次归州
夏葆彝（清代）

峡江春水碧如油，楚客来时又泛舟。烟雨一帆三月暮，子规声里过归州。
十二月十三日晒药有感
舒岳祥（宋代）

卖药不二价，买书甘一贫。
谁於无妄世，完此不赀身。
酒熟狂连月，花香走四邻。
因思少年事，默默自沾巾。
闻周渭臣军门有岳阳楼之作辄拟二首柬之 其二
徐树铭（清代）

斜日湖云灿锦窠，故人搔首意如何。平生事业云中鹄，今古功名指上螺。

垒块浇胸难摈酒，英雄横槊且当歌。鸢鱼毕竟同飞跃，何用花前叹逝波。
谒金门（和刘制几）
吴潜（宋代）

山客野。新把朝衔书写。庆想江南樗枥下。踏歌鸡黍社。

休问坤牛乾马。大率人生且且。聊唤玉人斟玉斝。莫辞沈醉也。
次韵天台陈勉卖痴呆四绝
沈周（明代）

东卖呆兮西卖痴，卖痴即是卖呆儿。
卖来卖去无人买，我不担当与阿谁。
凉轩
樊宗简（宋代）

邑署开轩槛，景閒宜快襟。檐虚月先上，地僻暑宁侵。

夕照乱山远，风清群水深。政成足优逸，好自抚鸣琴。
唆都
文天祥（宋代）

虎牌毡笠号公卿，不直人间一唾轻。但愿扶桑红日上，江南匹士死犹荣。
从政和韵来谢复就答之
陈深（宋代）

墙东甘静近，诗思妙通灵。
堂有慈亲替，门无冗客经。
佳儿诵书史，深巷类郊坰。
应解庄周学，全生不近刑。
送陈壮甫税使归金陵
仇远（元代）

征商廉干不言钱，异事同寮又一年。美誉正香金濑曲，归心已一冶城边。

家传簪笏青溪谱，风送旌旗上水船。小草相依行有日，莫须掺别重凄然。
寿苕陵从父
何其厚（明代）

柳叶森森暗马头，归来洛社自风流。壶中醉醒三千界，局上翰赢七十秋。

居僻子云能拟易，月明庾亮健登楼。兴来琢句髯应断，岁岁春光次第收。
芸窗幽思四首 其四
周昌龄（明代）

前山瘦尽水生寒，庭竹依依翠不乾。壶里已开千岁景，垆中应不九还丹。

诗当得句翻慵写，琴到无弦岂用弹。墙角悄来香一树，巡檐终日许谁看。
春日游上方寺访竹塘上人禅房四首 其一
李英（清代）

步屧寻江路，随缘到上方。日高丹鹫岭，心远白云乡。

草树含芳润，风烟接混茫。隋家堤畔柳，春浪汴渠长。
人生苦逼侧
胡翰（明代）

人生苦逼侧，莫处蛮触间。
杀机起不测，朝夕相构患。
尺书下齐城，丸土封秦关。
用意何崎岖，举世尚其贤。
汤泉自长温，萧丘自长寒。
天地有至性，贫贱吾所安。
和王舍人抚州饮席赠韦司空
韩偓（唐代）

楼台掩映入春寒，丝竹铮鏦向夜阑。席上弟兄皆杞梓，

花前宾客尽鸳鸾。孙弘莫惜频开閤，韩信终期别筑坛。

削玉风姿官水土，黑头公自古来难。
送顿起
苏轼（宋代）

客路相逢难，为乐常不足。
临行挽衫袖，更尝折残菊。
酒阑不忍去，共接一寸烛。
留君终无穷，归驾不免促。
岱宗已在眼，一往继前躅。
佳人亦何念，凄断阳关曲。
天门四十里，夜看扶桑浴。
回头望彭城，大海浮一粟。
故人在其下，尘土相豗蹴。
惟有黄楼诗，千古配淇澳。
失调名
佚名（宋代）

要解心头愁闷，除非殢酒。
琐窗寒 倭奁
沈岸登（清代）

莹发无痕，胶冰比滑，冷光盈尺。摩挲四角，最是镜边人惜。

贮藤笺、绿沉镂管，涵星一片松滋黑。试催成丽句，相思定有，海天消息。

风舶。归帆疾。问漫云唆喇，几番更译。山花岛树，皴细巧分螺色。

怪栖鸾、还恋女床，却留燕飞钗上识。卸妆茸、薇露香残，倩金蟾齧得。
汪圣权自开寿域作小亭其前植桂环之谒予作扁
方岳（宋代）

老蚕作茧自缠裹，不肯生前只麽休。
却后百年牢记取，满身明日桂花秋。
逍遥咏 其一
赵炅（宋代）

日月无私照，人为似等闲。忙催红叶落，静想白云间。

善念皆知有，非缘勿用攀。目前深邃理，那是扣玄关。
宿东流县威神寺
黄彦平（宋代）

雪梅风柳破韶光，又扑片尘宿净坊。
坏壁老师真数面，隔年题字故斜行。
王春三月向人好，禅诵六时销日长。
来往区区祗如此，桃花应亦笑刘郎。
赠无庵沈相师
潘从大（宋代）

喜见人间百岁翁，青鞋藜杖步如风。
一庵无处知身幻，四海行来觉眼空。
论相又看新进士，挑诗多识旧名公。
承平往事谁知得，闲听高谈梦寐同。
涷雨行
周紫芝（宋代）

五月江天未徂暑，日日江云酿江雨。眼惊雪浪打秋涛，卷地风来雨如许。

穷人赋屋才一椽，茅茨零落仰见天。风栖不定夜未晓，旅食过午庖无烟。

家无鞠穷病在腹，两股重膇成蹒跚。麦虽黄落雨未止，云欲漫乱风还颠。

诗成有泪收不得，人生如此亦可怜。君不见章台走马张京兆，弹压功成在谈笑。

不将钩距作神明，自此长安无恶少。迩来持节镇七州，令行幕府如清秋。

尚书地已八座贵，况复功方三辅优。应笑南来双病鸟，千里依人作昏晓。

邓林有木暗如山，谁与安巢著林杪。
金刚随机无尽颂·如理实见分第五
释印肃（宋代）

方明实见身，见身非是身。
法身无所得，非相本来人。
念奴娇 次季希韩留饮韵兼送其暂归
陈世祥（清代）

悲歌当泣，向酒徒市上，共君击筑。酒椀淋漓成墨沈，幻出龙蛇千幅。

如此才峰，逼人亹亹，未是淮南独。嗟余老矣，藉君同逐秦鹿。

正此酒境词情，好望衡对宇，啜僧寮粥。无那布帆风又饱，晓向寒霜仆仆。

勾当来时，锦囊应满，先索新词读。伤心最是，唱阳关不成曲。
送证侍者归里
释可湘（宋代）

临老三回住雪山，无弦琴子逐时弹。
夜来一曲最高韵，泻作西江十八滩。
句
丘葵（宋代）

万机分子路，一局笑颜回。
访翟梅山
王镃（宋代）

诸老彫零尽，江湖今有谁。半生行客惯，多难识君迟。

花屋春风酒，梅山雪夜诗。莫为名钓出，世事正如棋。
立春前一日对雪
耶律铸（宋代）

桃李无言盼断春，值春潜处暖生云。晚来纵有残风雪，明日人閒总属春。
孤灯
释函可（明代）

孤灯如鬼夜幽幽，白发频添照不休。最是愁人风雨后，一生心事五更头。
与戴仲鹖宿梅汀舟中
方献夫（明代）

海外逢君话，孤舟复此汀。烟波秋淡淡，江雨夜冥冥。

烛没分渔火，杯空挹露泠。连床应几夕，明日又东亭。
乾坤吟
邵雍（宋代）

意亦心所至，言须耳所闻。
谁云天地外，别有好乾坤。
哭梁运管
刘克庄（宋代）

忆共游山犹昨日，奄归白昼隔存亡。
宅深外不知何病，医杂人争试一方。
吊客伤心同沥酒，爱姬收泪各分香。
淳熙丞相潭潭府，今日门庭冷似霜。
书带轩诗为郑同夫赋
刘崧（元代）

读书何所，西山之阳。崇轩朝跻，其云苍苍。有草有草，垂带而厉。

匪伊垂之，君子所萟。濯以甘雨，扬之谷风。有蔚其苗，则靡所同。

人亦有言，匪韭匪薤。不有君子，孰曰书带。在昔孔圣，仰钻庖羲。

或韦其编，亦三绝之。我乐我书，爰启其纽。我其藏之，或系于肘。

相彼良苗，亦绵其藨。譬之树兰，毋混彼艾萧。我思不其，远而莫至。

宜尔孙子，是有是似。尚勿剪薙之，以蕃厥世。
赠徐安宜
李白（唐代）

白田见楚老，歌咏徐安宜。
制锦不择地，操刀良在兹。
清风动百里，惠化闻京师。
浮人若云归，耕种满郊岐。
川光净麦陇，日色明桑枝。
讼息但长啸，宾来或解颐。
青橙拂户牖，白水流园池。
游子滞安邑，怀恩未忍辞。
翳君树桃李，岁晚托深期。
许生孝感卷 其三 邻犬自驯
程敏政（明代）

黄犬何来寂不哗，抚时堪笑亦堪嗟。莫将偶尔轻人者，无限街头肉食家。
满江红·昨日梢头
刘克庄（宋代）

昨日梢头，点点似、玉尘珠砾。一夜里、天公染就，金丹颜色。体质翻嫌西子白，浓妆却笑东邻赤。尽重重、帘幕不能遮，香消息。寒日短，霜飞急。未摇落，须怜惜。且乱簪破帽，旋呼鸣瑟。便好移来云月地，莫教归去栴檀国。怕彩鸾、隐见霎时间，寻无迹。
东飞伯劳歌
江总（南北朝）

南飞乌鹊北飞鸿。
弄玉兰香时会同。
谁家可怜出牕牖。
春心百媚胜杨柳。
银床金屋挂流苏。
宝镜玉钗横珊瑚。
年时二八新红脸。
宜笑宜歌羞更敛。
风花一去杳不归。
秪为无双惜舞衣。
依韵谢运使陈虞部生日惠双鹤灵寿杖 其三
文彦博（宋代）

瑰奇擢秀从王屋，灵寿传名自汉庭。仁者存心安老者，欲扶蹇步得长宁。
菩萨蛮七首　 其二 集句
刘基（明代）

东风吹绿瀛洲草。去年人到今年老。老去愿春迟。凋伤感所思。

年枝长太息。倚树疑无力。正是忆山时。愁容镜独知。
赴官咸平蔡河阻水泊舟宛丘皇华亭下三首 其三
张耒（宋代）

夜空如鉴碧新磨，倒影疏星乱素波。天色水光无别处，为君垂手揽银河。
杂兴四首 其三
陆游（宋代）

庖丁悟养生，轮扁议读书。彼特一技尔，圣智有不如。
归山留别子侄二首
刘商（唐代）

车马驱驰人在世，东西南北鹤随云。

莫言贫病无留别，百代簪缨将付君。

不逐浮云不羡鱼，杏花茅屋向阳居。

鹤鸣华表应传语，雁度霜天懒寄书。
新辟小园
陆游（宋代）

新展山园半亩强，笑人车马出笼坊。
山禽乍暖殷懃语，野蘤无风自在香。
点点水纹迎细雨，疏疏篱影界斜阳。
出门遥向邻翁说，释耒相从共一觞。
秋后渐凉
方回（元代）

楼东清晓起参旗，火伏三金喜应期。
车马尘中犹苦热，故山已是早凉时。
十月六日小酌以自宝此身方有寿分韵得身字
方回（元代）

一从鼙鼓沸烟尘，十士相逢八九贫。
梦境谁能为达者，醉乡犹幸属閒人。
剩留佳句传来世，谨护风寒养病身。
归去吾家有何物，岂无江水濯缁巾。
送李太博知梓州郪县
刘攽（宋代）

亦有飞凫舄，那知蜀道难。峡山从剑尽，江水向浯宽。

近邑输盐井，连城接锦官。清风足富俗，唯寄七弦弹。
题泗滨南山石壁曰第一山
米芾（宋代）

京洛风沙千里还，船头出汴翠屏间。莫论衡霍冲星斗，且是东南第一山。
寄宇文邛州
张栻（宋代）

寄语临邛守，相望万里情。
有来诗句好，足验教条清。
好古从时讪，为邦已政成。
无寻子虚赋，忠厚诏诸生。
夜惜禁中桃花，因怀钱员外
白居易（唐代）

前日归时花正红，今夜宿时枝半空。

坐惜残芳君不见，风吹狼藉月明中。
喜王子温教子
李新（宋代）

诸郎春鬓绿鬖鬖，阆苑幽为指南。
大率已经平子目，未应更与阿戎谈。
夜萤扑案光分烛，秋水挼青色染蓝。
的见松窗珠树客，碧浔龙颔问谁探。
偈颂二十九首 其七
释清了（宋代）

虚玄及尽，见处偏枯。明湛不摇，想中渗漏。
星岩二十景 其四 虹桥雪浪
谭谕（明代）

星渚虹桥涌雪涛，春雷二月浪花高。相逢有客丝纶手，欲向矶头学钓鳌。
寒食书怀二首２
舒岳祥（宋代）

天机妙处莫形容，难把丹青定太空。
万古碧山留色在，千江皓月此心同。
乌纱燕子开门雨，白发杨妃掠面风。
欲问清明休检历，杜鹃啼血滴岩红。
残年
郭之奇（明代）

残年忽尔去，游子身何依。寒树收云色，霜风隐夕晖。

昏鸦看共噪，独鹤意多违。摇落为谁晚，蹉跎一岁非。
别杨稚圭南迁
何吾驺（明代）

入洛芳名满帝畿，霜寒梧叶雁孤飞。送君先作江南梦，庾岭梅花到客衣。
题南山书堂
郑樵（宋代）

一泓澄澈照人间，明月团团落古湾。不向奔流随浪击，独持高洁伴云閒。

禅房夜静留清鉴，阆苑仙归坠碧环。每到轩前心转逸，了无纤翳可相关。
孤石
戴叔伦（唐代）

迥若千仞峰，孤危不盈尺。早晚他山来，犹带烟雨迹。

贞坚自有分，不乱和氏璧。
次韵和运使王密学新葺西亭移花之作
宋庠（宋代）

高斋新境断织尘，曲圃芳畦豫记春。
今日且资移树法，明年应作看花人。
解任上马太守 其一
王粹（明代）

谁言西粤满城花，我到东江日已斜。古洞云深藏怪石，晚林风烈蹙归鸦。

宦途牢落心偏急，王事驰驱鬓易华。惟有黄堂清夜月，馀光垂照散人家。
菩萨蛮·湿云不动溪桥冷
苏轼（宋代）

湿云不动溪桥冷，嫩寒初透东风影。桥下水声长，一枝和月香。
人怜花似旧，花比人应瘦。莫凭小栏干，夜深花正寒。
竹窗
白居易（唐代）

尝爱辋川寺，竹窗东北廊。
一别十馀载，见竹未曾忘。
今春二月初，卜居在新昌。
未暇作厩库，且先营一堂。
开窗不糊纸，种竹不依行。
意取北檐下，窗与竹相当。
绕屋声淅淅，逼人色苍苍。
烟通杳霭气，月透玲珑光。
是时三伏天，天气热如汤。
独此竹窗下，朝回解衣裳。
轻纱一幅巾，小簟六尺床。
无客尽日静，有风终夜凉。
乃知前古人，言事颇谙详。
清风北窗卧，可以傲羲皇。
暮烟
胡宗仁（明代）

送客归来息树根，萧疏枫叶掩柴门。
暮烟未即全遮眼，犹露桥西一两村。
王瞻叔参政寄惠云笈经因成四韵奉酬
吴芾（宋代）

老来犹未返林泉，终日区区亦可怜。
拟扣玄关求至道，喜披云笈探真筌。
他时使我离尘境，今日由君结妙缘。
莫谓骨凡难变化，丹成鸡犬尚升仙。
次韵养源避暑西湖
高斯得（宋代）

墙拥千竿竹，帘萦一穗香。
避暄情散郎，怀旧意悲凉。
小簟琉璃色，新醅琥珀光。
梦回闻剥啄，浑欲懒衣裳。
日本云上人请赞
释妙伦（宋代）

山头云，天上月。
云月有殊，光影无别。
此是吾端的，不许见，
不许闻。大唐国有人，
必能辨，必能别。
不妨卷去挂向大溪头，教他几个横论竖论东说西说。
冬日放言二十一首 其十三
张耒（宋代）

吾腹如鸱夷，但满贮醇酒。外圆故不滞，中静一无有。

纷纷千百辈，纳若一尘垢。下而至真源，保之故难朽。
题合肥张勇烈公树珊画像
郑孝胥（清代）

勃然犹如生，见此万人敌。善以少击众，当者皆辟易。

平吴方奋飞，援楚俄折翼。勇烈真嘉名，千载想风格。
峡山杂咏十三首 其十三 山晖堂
何吾驺（明代）

鸣珂迎帝子，伐木礼嘉宾。莫作人间会，山花几度春。
雪后思远楼晓望
叶适（宋代）

腊尽冻初合，风花江欲平。
急从高处赏，已向负前晴。
莫与鬓争白，试将身比清。
楼头接远岫，历历正分明。
华婿水部以事质余湖上小语竟别 其一
王世贞（明代）

白舫青门杨柳丝，湖中公事出偏迟。婆娑手板桓公府，应笑蓝田晚更痴。
自柏枧山至引量桥 其二
朱锦琮（清代）

楼从桥上盖，地僻往来稀。泉洗石根瘦，烟环松影肥。

李侯游未到，梅氏宅相依。小憩成孤赏，钟声落翠微。
题尘外堂
李光（宋代）

故园重到豁尘襟，桃李成蹊竹坞深。三径频来无俗客，五更唤坞有鸣禽。

溪光山影常遮眼，酒盏茶瓯独挂心。尘外莫言无一事，苔痕扫尽复相侵。
丙戌春过梓潼即事
李曾伯（宋代）

天公殊不间西东，物意人情处处同。
麦垄绿雏犹欠雨，花蹊红穉不禁钢。
子规又唤天涯客，布谷还催田舍翁。
欲挽游丝纲春住，归鞍催我又匆匆。
陆务观寄著色山水屏
韩元吉（宋代）

我居面山俯潺湲，凭轩卧牖皆见山。
山光影入怀袖，秀色爽气非人寰。
故人怜我新结屋，犹恐看山未能足。
丹青写作何许图，不碍闭门聊纵目。
千峰缭绕生白云，小舟荡漾横江滨。
楼台高下出兰若，杳渺似有钟磬闻。
坐惊岩壑环四壁，寥落高秋变春色。
方壶瀛洲远不隔，武陵桃花定谁识。
君不见韦侯笔画古松，黑雨白日摧虬龙。
杜陵老翁三叹息，况有山木洪涛风。
又不见玉堂真仙草诏罢，静爱春山郭熙画。
文章信美身不閒，青嶂白波眼中借。
我今乘间身未衰，杖藜独步哦新诗。
出门见山入见画，桂兴自喜来无时。
卧龙山腰镜湖尾，知有高斋照清泚。
或名逼子示得休，旭坐玉堂应记此。
寒夜集家兄园居有怀唐光禄三丈
朱邦宪（明代）

骑马冲寒共出城，一尊宵宴惬欢情。
棋声到树鸟不定，池影入窗人倒行。
林满清霜山更瘦，地留残雪月逾明。
天涯忽忆离群客，长乐闻钟梦未成。
对花饮
邵雍（宋代）

人言物外有烟霞，物外烟霞岂足夸。
若用校量为乐事，但无忧挠是仙家。
百年光景留难住，十日芳菲去莫遮。
对酒无花非负酒，对花无酒是亏花。
水调歌头 贺汪觉翁受吉水州判 兹者，?
陈栎（元代）

里推吉水为名州斗南。公一人擢高才而上佐，除书星耀，喜气云蒸。僭揭短歌，用旌手，以芹香之赞，少见柏悦之诚。以期道觉期民，志本同耕莘之志，佐天子相天下，堂重新画锦之堂。赞庆深涵容多幸殿阁微凉迥，吹到敕书新。定知盘谷深处，草木焕精神。帝念水纹成吉，合得卷阿吉士，州政佐经纶。婉婉幕中画，行矣细敷陈。负公望，行自此，列朝绅。志伊所志，将以斯道觉斯民。家有青毡钧轴，□□□□□□，振武接芳尘。自秉浮溪笔，昼绣记逢辰。
题高寄泉孝廉柳桥晴絮图 其三
李承谟（清代）

梅花飞过柳花香，漫把飘零惹恨长。宛跨蹇驴来踏雪，教人错唤孟襄阳。
送张南简入蜀
白居易（唐代）

昨日诏书下，求贤访陆沉。无论能与否，皆起徇名心。

君独南游去，云山蜀路深。
道傍榆柳树皮饥民取食殆尽感而赋之 其一
张国维（明代）

萧条四野叹遗黎，树屑和糠强救饥。一望垂枯榆柳色，谁言苌楚得无知。
竹溪直院盛称起予草堂诗之善暇日览之多有可
刘克庄（宋代）

植物惟松柏，苍苍贯四时。
岁虽寒不改，人到老方知。
风籁龙吟冷，冰枝鹤立危。
一株独青在，万木后凋谁。
齐寝樵苏矣，秦宫点涴之。
斧斤寻未已，善保栋梁姿。
送丰都李尉
李商隐（唐代）

万古商於地，凭君泣路岐。固难寻绮季，可得信张仪。

雨气燕先觉，叶阴蝉遽知。望乡尤忌晚，山晚更参差。
晓望
杜牧（唐代）

独起望山色，水鸡鸣蓼洲。房星随月晓，楚木向云秋。

曲渚疑江尽，平沙似浪浮。秦原在何处，泽国碧悠悠。
过琴溪
刘权之（清代）

闻说琴高鲤，今过跃鲤溪。奇峰含古秀，小洞护灵栖。

采药来松下，成丹去水西。何时归鹤驭，桥柱倩新题。
丁巳十二月二十六日过吾村早饭宿后溪三首 其三
李光（宋代）

过尽关山到水村，衾裯犹讶四时温。朔风凛凛催飞雪，似与幽人洗瘴痕。
菽水堂
刘鹗（清代）

菽水本澹泊，母心常自安。益知为养易，独觉尽欢难。

孝子情何极！为儒味每酸。伫看三釜养，紫诰写金鸾。
纳火礼祀大辰十二首
佚名（隋代）

［黄钟为角］火星之躔，有烨其光。
表于辰位，伏于成方。
时和几稔，仁法用藏。
告尔万民，出纳有常。
宋元献公挽辞三首 其三
韩维（宋代）

昔侍从容论，犹能记绪馀。精深义山句，妙绝漆园书。

顾钝尝加砺，怜枯每借嘘。霜风国西路，挥涕洒灵车。
苇谷
郑玉（唐代）

水会三川漾碧波，雕阴人唱采花歌。

旧时白翟今荒壤，苇谷凄凄风雨多。
次韵酬项城姚子张到县感事
郑獬（宋代）

胶西童子近之官，坐按春秋讨隐桓。
休叹折腰向彭泽，犹胜索米困长安。
来篇喜见万金字，厚报恨无双玉盘。
莫就白云买烟艇，磻溪久已弃鱼竿。
诗偈 其三十九
庞蕴（唐代）

居士元无病，方丈现有疾。唯忧二乘者，缘事不得出。

所以诃秽食，纯说波罗蜜。上方一盂饭，气满于七日。

不假日月光，心王照斯室。文殊问不二，忘言功自毕。

过去即如然，现在还同一。若能达此理，无求总成佛。
于鳞子与子相元美过访共怀谢山人茂秦 其五
梁有誉（明代）

离别谁堪惜，艰危共怆神。白鸥江海狎，玄鸟岁时频。

地迥韩陵暮，天空漳水春。无为岐路泣，老至逐时人。
资中八首
范祖禹（宋代）

五月江流万贾船，迅如飞电擘群山。
荆云峡雨须臾过，白帝江陵朝暮间。
庆春宫·越中钱得闲园
吴文英（宋代）

春屋围花，秋池沿草，旧家锦藉川原。莲尾分津，桃边迷路，片红不到人间。乱篁苍暗，料惜把、行题共删。小晴帘卷，独占西墙，一镜清寒。
风光未老吟潘。嘶骑征尘，只付凭阑。鸣瑟传杯，辟邪翻烬，系船香斗春宽。晚林青外，乱鸦著、斜阳几山。粉消莫染，犹是秦宫，绿扰云鬟。
句
高元之（宋代）

洒窗蚕食叶，入竹蟹行沙。
向汝隆云山图
张宁（明代）

烟树双溪晓，云霞万壑春。不知林径里，谁是草玄人。
吏部谣
不详（唐代）

岑愔獠子后，崔湜令公孙。三人相比校，莫贺咄骨浑。
赠刘虚谷
朱熹（宋代）

细读还丹一百篇，先生信笔亦多言。玄机谩向经书觅，至理端多目睫存。

二马果能为我驭，五芽应自长家园。明朝驾鹤登山去，此话更从谁与论。
送友人出使塞外
徐元梦（清代）

许国才年少，胡为绝塞行？一身凭汉节，匹马出长城。

月色侵裘冷，霜花拂剑明。燕然何处所，石上自题名。
伤三贞诗
佚名（魏晋）

间关黄鸟，爰集于树。窈窕淑女，是绣是黼。惟彼绣黼，其心匪石。

嗟尔临川，邈不可获。
虞美人（中秋对月）
刘辰翁（宋代）

秋阴团扇如人老。渐近中秋好。新凉还忆小楼边。自在一窗明月、傍人眠。

多情谁到星河晓。只道圆时少。他年几处与君看。长是成愁成恨、不成欢。
顷客解梁有诗云中来山下读周易定是前身关子
晁说之（宋代）

坂路十年尘坱身，不知何事往来频。
敢言上国非吾土，自许中来是故人。
志在韦编徒寡与，人亡陵海谩多珍。
龙门有客暂相值，颇话年来亦苦辛。
弘治三年秋七月喜雨有作 其三
庄昶（明代）

蓑笠焚香祝帝春，任人嘲笑是何民。深山若有为霖者，肯作田头拜雨人。
和丁端叔九日韵
袁说友（宋代）

风雨重阳候，旌旗五客游。
清樽烦卜夜，归鬓但惊秋。
薄暮霭云散，倾城终日留。
晚楼东望际，萸菊故园丘。
题清江胡民瞻忍堂
杨万里（宋代）

俗物茫茫奈我何，儿女昵昵不用呵。
先生笑问有酒麽，醉来得句自长哦。
家风孝友春风软，床无黄金且青简。
君不见多愁多恼张公艺，拄却御前百余字。
山水画为祝给事题
倪谦（明代）

连峰起伏如蟠龙，幽壑下浸冯夷宫。溪深水远足鱼鳖，时有孤舟垂钓翁。

人家几簇依林薄，共食溪鲜有真乐。黄鸟啼残碧树枝，白云锁断青山脚。

篯铿之孙写作图，笔法不让方方壶。当时清隐宛在目，万朵芙蓉浮太湖。

我亦有居环水竹，西风吹老千竿玉。披图日夜忆江南，梦绕溪头旧茅屋。
七夕
黎邦瑊（明代）

鹊桥惟此夕，灵境信奇哉。天上双星度，人间绣阁开。

秋风下桐叶，夜雨湿莓苔。为问乘槎者，仙源几日回。
老母亦以是月生行年七十有三矣有感而作
洪皓（宋代）

息肩弛担未多时，便祝郎君愿德弥。
念母年高班张老，为儒学浅愧萧师。
三年不问交邻道，万里宁知复命期。
南国人情都不远，赋诗怀远莫相疑。
清湘词
刘禹锡（唐代）

湘水流，湘水流，九疑云物至今愁。君问二妃何处所，零陵香草雨中收。
玛瑙院居戏题三首
释智圆（宋代）

湖光淡淡涵幽户，苔色依依满破廊。
寂寞便同夫子庙，更无流俗入焚香。
题金陵栖霞寺赠月公
周繇（唐代）

明家不要买山钱，施作清池种白莲。松桧老依云外地，

楼台深锁洞中天。风经绝顶回疏雨，石倚危屏挂落泉。

欲结茅庵伴师住，肯饶多少薜萝烟。
初欲登小孤惠济庙水盛风驶回首已远矣
董嗣杲（宋代）

芦荻萧萧掩败汀，抛南抛北惯曾经。
淮山有雪侵云白，江水无风接树青。
吟卷纪游挥小草，醉篷埋恨载浮萍。
庙门转眼随帆过，不得重登绝顶亭。
句
黄梦得（宋代）

北望三湘西九嶷，个中无处不嵌崎。
朝中措（送人）
姜特立（宋代）

十分天赋好精神。宫样小腰身。迷却阳城下蔡，未饶宋玉东邻。

不堪回首，高唐去梦，楚峡归云。从此好寻夫婿，有书频寄鸿鳞。
过高丽寺又小高丽寺 其一
唐之淳（明代）

金银画壁谢觚棱，中国人留外国僧。今日寺存僧去尽，淡烟明月是香灯。
因学者问生死到来如何抵当答以四偈 其三
释梵琮（宋代）

生死到来何抵当，萧然归去路堂堂。到家句子聊相寄，写入碧天鸿雁行。
次韵吴僧魁一山十绝
方回（元代）

天河泻水洗心君，瞎眼能观聩亦闻。
不是唐皇迎佛骨，大颠焉得见韩文。
陈子尚博士休官还京口作此诗饯之 其一
沈与求（宋代）

勇退曾无屋数椽，挂冠神武便飘然。陶潜去家一百里，张翰收名四十年。

平世深知还有几，少时健决已无前。侏儒饱食堪羞死，莫浪狂言为著鞭。
刘荆州答
严羽（宋代）

皇汉失中德，四海横雕戈。惊尘暗九有，豺虎临长河。

流人满川谷，积尸乱如麻。关洛既荡析，楚壤空嵯峨。

谬当牧守寄，无以救时讹。竟贻百代诮，家世随蹉跎。

安知千载下，夫子感慨多。人生固有志，成败飘风过。

且复登城隅，逍遥望山河。日暮襄汉碧，凫鸭游轻波。

何以慰我心，玄熊閒黄驼。清觞宜城酒，二八邯郸歌。

愿言写怀抱，联用宽吾家。勿言此欢易，乐罢归无何。
秋日野步和王觉民十六首
王之道（宋代）

酒嫩细斟浮蚁绿，芡柔轻剥汗衫红。
搜罗物象嗟予拙，挥扫词章放子工。
又同尘庵
释宗杲（宋代）

尘无自性，揽真成立。
拟和其光，同亦俱失。
外既匪宽，内亦不窒。
同义非虚，亦复非实。
庵中主人，如玉处石。
作如同观，千载一息。
次韵曾仲躬侍郎同登伏龟二绝
范成大（宋代）

古来游客谩西东，领会谁如我与公
露坐绳床天不尽，绝胜帘雨栋云中。
阅河示总督尹继善副总河嵇璜
弘历（清代）

皇祖辟清口，启闭因时制。高堰障淮东，三坝尾闾置。

侵循湖渐宽，颇有弗容势。辛未亲相度，因命增筑二。

其三势实危，乃得开信智。多泄堰则固，高宝潦必暨。

其间亘运河，诸坝复鳞次。车逻及天然，昔人具深意。

不得已乃宣，宣欲有次第。而为下河者，闭坝坚持议。

一再偶获幸，未可频尝试。所以癸酉秋，上下咸被沴。

其心可矜谅，其智诚愚昧。设云鉴其辙，保堤则了事。

开坝孰不能，灾伤将岁逮。审度权节通，时刻谨消息。

五言示大端，推行慎所自。
昼长
郭嵩焘（清代）

昼长利觉客情孤，细雨纤纤乍有无。密树安巢闻啄鹊，破窗缀网看悬蛛。

劳心远道人何处，刻意新诗貌已癯。强作东坡留滞语，经营身计一生迂。
奉使宛陵别二三从事
罗隐（唐代）

梁王雪里有深知，偶别家乡隔路岐。官品共传胜曩日，

酒杯争肯忍当时。豫章地暖矜千尺，越峤天寒愧一枝。

还有钓鱼蓑笠在，不堪风雨失归期。
夏日读陶韦诗偶成
徐瑞（宋代）

诗道贵和平，由来写性情。要知冲口出，绝胜撚髭成。

理到辞须达，神超韵自清。无人融此趣，庭户绿阴生。
风雨
陆游（宋代）

七十年来乐太平，白头父子事春耕。
因思世事悲身事，更听风声杂雨声。
四海故人强半死，一襟清泪对谁倾？
新春要觅烧丹处，不住青城住赤城。
菊花新·有个闷甚处
葛长庚（宋代）

有个闷甚处，一向如痴醉。独倚住危阑，坐咬无名指。金鱼玉雁一从去，绝消息。念念怀天帝。密与冥契。晴霞照水。叹细草新蒲寒萋萋。对夕照，树色烟光相紫翠。花落莺啼。把往事似川逝。光阴速，何时是伊归日。
卢通议挽词三首
范纯仁（宋代）

教子生前贵，休官物外荣。去家金节重，开户玉棺轻。

江水元如旧，松林长未成。祗应山鸟恨，长向垄头鸣。
九月十二登儿孙扶侍登狮峰醉归放笔
张萱（明代）

老人觔力济胜难，老脚却欲常登山。寻幽独往不挂杖，振衣竟登穷跻攀。

天南一峰立江面，嵂崒万仞云霞间。人言此峰是狮子，云霞若缀拳毛斑。

百兽惟狮雄且武，钩瓜锯牙能食虎。城中有虎已择人，白骨支撑莽如堵。

狗亦学虎殊咆哮，嗟狮垂头不回顾。更闻上有古灵湫，勺水曾将神物贮。

三年一吐颔中珠，能为科名卜其数。探渊久欲撄其鳞，底事蹄涔数杯土。

天飞岂亦常泥蟠，穴处能无鳅鳝侮。骊兮狮兮奈若何，孤青顽碧空嵯峨。

羊肠诘曲驾灌木，鸟道偪侧盘云萝。呼儿且扫一拳石，覆掌幸有双仙螺。

燮台拾薪炊不托，炳焯敲石烹酥陀。侧弁光莹跪进酒，稚尧绕膝歌傞傞。

东来两水皆西注，跳波却送斜阳去。两点东西未了青，羊城烟翠鹅城树。

扶胥海口罗浮西，孤刹亭亭屹天柱。我曾梦草新宫铭，西望蓬莱杳何许。

六鳌已驾三山来，树拥云归不知处。归云酿雨雨不飞，扑衣云片疑春絮。

前山雨过后山晴，雨逐云归人逐雨。眼力却笑脚力慵，酒魔转苦诗魔攻。

重阳昨登妒风雨，今来我欲乘蜺虹。屐痕已破螺子绿，雪鬓笑插萸房红。

谁云登山灾可避，我却局地途终穷。自怜数遇择人虎，凭谁唤起蟠泥龙。

吁嗟乎，东华尘土北窗风，草露石火将无同。儿曹慎莫负老脚，得酒便把金芙蓉。

相期岁岁千秋登，登登同登狮子峰。
题惠老所藏岁寒图
袁说友（宋代）

寒梢独挺昂霄意，苍盖犹矜傲雪颜。
盘膝倦吟无一事，老僧心与白云閒。
秋雨
郑思肖（宋代）

云满长空雨满山，凄凄风色变新寒。夜来白帝将秋去，万树淋漓哭不乾。
次韵答陈用之王奕世袁明复三子和篇
舒岳祥（宋代）

药留残焙火，枕避近溪风。
意澹琴三叠，人和酒一中。
处遭兵祸后，已觉世缘空。
安得飘然去，茅庐海上峰。
咏史诗。叶县
胡曾（唐代）

叶公丘墓已尘埃，云矗崇墉亦半摧。

借问往年龙见日，几多风雨送将来。
登荆州城望江二首
张九龄（唐代）

滔滔大江水，天地相终始。
经阅几世人，复叹谁家子。

东望何悠悠，西来昼夜流。
岁月既如此，为心那不愁。
秋兴十二首 其八
陆游（宋代）

惩羹吹齑岂其非，亡羊补牢理所宜。白头始访金丹术，莫笑龟堂见事迟。
腊肉
王迈（宋代）

霜蹄削玉慰馋涎，却退腥劳不敢前。
水饮一盂成软饱，邻翁当午息庖烟。
题江村风雨图
敏之（金朝）

渡口舟横水拍空，墨云倾雨树号风。江山不到红尘眼，半幅烟绡想像中。
送客之蜀
吴询（清代）

华阳黑水古扬州，此去潜通江汉流。客路猿啼夔子国，花时人上仲宣楼。

孤帆影落三巴远，匹马风生五丈秋。莫向君平问消息，渴来应典鹔鹴裘。
述怀 其二
柯煜（清代）

屋上三重茅，已为风卷去。天教屋漏痕，供我学书具。

肯同桀黠奴，三窟窜狡兔。烟尘罨琴樽，荒秽塞畦圃。

一笑姑置之，拂拭书中蠹。
新嫁娘词
王建（唐代）

三日入厨下，洗手作羹汤。
未谙姑食性，先遣小姑尝。
赋归四绝呈句容诸友
陆文圭（元代）

一见诸贤盖便倾，秋风独动故乡情。
馀生无复重来日，再世何当结弟兄。
终身误
曹雪芹（清代）

都道是金玉良缘，俺只念木石前盟。
空对着，山中高士晶莹雪；终不忘，世外仙姝寂寞林。
叹人间，美中不足今方信。
纵然是齐眉举案，到底意难平。
吴秘监每有美酒独酌独醉但蒙诗报不以饮招…酬兼呈梦得
白居易（唐代）

蓬山仙客下烟霄，对酒唯吟独酌谣。不怕道狂挥玉爵，

亦曾乘兴解金貂。君称名士夸能饮，我是愚夫肯见招。

赖有伯伦为醉伴，何愁不解傲松乔。
奉和圣制夏日游石淙山
武三思（唐代）

此地岩壑数千重，吾君驾鹤□乘龙。掩映叶光含翡翠，

参差石影带芙蓉。白日将移冲叠巘，玄云欲度碍高峰。

对酒鸣琴追野趣，时闻清吹入长松。
春月
元稹（唐代）

春月虽至明，终有霭霭光。不似秋冬色，逼人寒带霜。

纤粉澹虚壁，轻烟笼半床。分晖间林影，馀照上虹梁。

病久尘事隔，夜闲清兴长。拥抱颠倒领，步屣东西厢。

风柳结柔援，露梅飘暗香。雪含樱绽蕊，珠蹙桃缀房。

杳杳有馀思，行行安可忘。四邻非旧识，无以话中肠。

南有居士俨，默坐调心王。款关一问讯，为我披衣裳。

延我入深竹，暖我于小堂。视身琉璃莹，谕指芭蕉黄。

复有比丘溢，早传龙树方。口中秘丹诀，肘后悬青囊。

锡杖虽独振，刀圭期共尝。未知仙近远，已觉神轻翔。

夜久魂耿耿，月明露苍苍。悲哉沉眠士，宁见兹夕良。
送邱含山还长亭山房
张煌言（明代）

投老犹垂橐，忘归未拂衣。江山双泪迸，家国寸心违。

作客悲王粲，为郎忆紫薇。入林还怅望，吾道已全非！
感兴
元好问（金朝）

倚梯从昔望烟霄，七叶何人竟珥貂。道路常教车历鹿，功名唯有鬓飘萧。

勤如韩子初无补，晚似冯公岂见招。五十三年等閒里，一窗风叶雨潇潇。
瑛首坐访及颁示四颂而有选佛选官俱第一之句既赓元韵因寄末章 其一
彭汝砺（宋代）

如梦如泡如露身，簿书埋没老埃尘。上人因把诗装点，可学寒梅卖弄人。
县斋十咏·藏书阁
宁参（宋代）

洞闢前轩峻，危梯趣若何。
绿苔生未遍，缥帙聚还多。
晓幌吞清旭，秋栏拂静柯。
犹怜铅笔在，公外独频过。
秋怀 其五
王元俸（明代）

十里蒹葭雨尽收，坐深河汉傍人流。

萤低夜色栖瑶草，柳送乡人入酒瓯。山石断云迷旧路，石门斜日到林邱。

芙蓉帐冷孤舟暮，怅望空怜季子裘。
思归操
薛季宣（宋代）

彼美鸠雏，归晡呜呜。所哺伊何，曰父母且。匪生何父，匪育何母。

历山之居，居庸可久。念念思归，不归何俟。
登鹿门山怀古
孟浩然（唐代）

清晓因兴来，乘流越江岘。
沙禽近方识，浦树遥莫辨。
渐至鹿门山，山明翠微浅。
岩潭多屈曲，舟楫屡回转。
昔闻庞德公，采药遂不返。
金涧饵芝朮，石床卧苔藓。
纷吾感耆旧，结揽事攀践。
隐迹今尚存，高风邈已远。
白云何时去，丹桂空偃蹇。
探讨意未穷，回艇夕阳晚。
览物（一作峡中览物）
杜甫（唐代）

曾为掾吏趋三辅，忆在潼关诗兴多。巫峡忽如瞻华岳，

蜀江犹似见黄河。舟中得病移衾枕，洞口经春长薜萝。

形胜有馀风土恶，几时回首一高歌。
送蒋容知州
杨守阯（明代）

潞河更鼓正分明，可柰风筝别调声。百鍊谁能为绕指，一麾聊调得专城。

云连剑阁凌空峭，月照潼江彻底清。莫道遐方淹骥足，金闺仙籍待通名。
句 其六
王镐（宋代）

未知真是岳，祇见半为云。
渔父（二）
戴复古（宋代）

渔父醉，钓竿闲。柳下呼儿牢系船。高眠风月天。
过中京走马上平安奏状
刘敞（宋代）

载驱冬岁极河源，状奏今朝款帝阍。目断白云浮魏阙，心先飞帝向中原。

揣摩讵试衡人术，感激空衔国士恩。犹使匈奴戴黄屋，南归惭吊陆公魂。
笞女台歌
熊梦祥（元代）

荒草堆，燕人号为笞女台。金源萧后饬宫女，表正壶范出圣裁。

此事庸或有，史笔独不该。繁华若流水，去者不复回。

后人见遗迹，孰不兴远怀。閒花野草今犹昔，当时美人安在哉。
虞美人（西池见梅作）
周紫芝（宋代）

短墙梅粉香初透。削约寒枝瘦。恼人知为阿谁开。还伴冷烟疏雨、做愁媒。

飘零苦恨春情薄。不管花开落。小池疏影弄寒沙。何似玉台鸾镜、对横斜。
郡斋书事兼答汴梁夹谷左丞
卢挚（元代）

十年皇华使，咨度愧清帙。承命甫为郡，虑无理人术。

简书剧沈甫，将迎靡虚日。星言入公府，短发不遑栉。

首夏气清淑，鸟鸣庭树密。疏箔悬永昼，南风泛瑶瑟。

退食方息偃，卒史已盈室。孤臣偶纡组，岂不怀旷佚。

赖有同心人，魁然位丞弼。昭昭麟凤瑞，浑浑金玉质。

华缄偎称题，高谊寡俦匹。矢心报知己，言语讵能毕。

河流衍洪源，嵩高屹青出。期公山水间，千秋恒若一。
摸鱼子 寄赠史云臣
曹贞吉（清代）

绕荆溪、数间茅屋，竹山旧日曾住。吟花课鸟无遗恨，领袖词场南渡。

逐电去。谁更续、哀丝脆管红牙谱。湖山如故。又幻出才人，镂冰绘影，抒写断肠句。

鹍弦上，弹入蝶庵金缕。平分髯客旗鼓。搓酥滴粉方成调，偷换羽声凄楚。

推独步。须信道、秦黄苏陆无今古。江东日暮。想席帽风欹，春衫酒湿，行过翠藤路。
题古木修篁图为黄学士宗豫赋
胡俨（明代）

银河八月仙槎影，丹穴千年翠凤毛。何人写入画图里，便觉气势凌云高。

高堂素壁净如拭，对此令人心独逸。炉烟茗椀清昼闲，满地绿阴凉瑟瑟。

风霜摇落百草枯，老干直挺青珊瑚。日暮佳人倚空谷，翠袖天寒谁与徒。

昔年曾过洪崖麓，乔木疏林绕修竹。紫髯逢着古仙人，邀我山中骑白鹿。

白鹿呦呦南涧滨，石床丹灶至今存。当时采药遗踪迹，此日看图劳梦魂。
邂逅故人 其一
李之仪（宋代）

湖山胜处得君家，怀祖曾于膝上誇。不见多年应宦远，相逢何事却天涯。

朱弦无复来湘水，骏骨分明产渥洼。闻道贤劳多野处，新醅聊寄傲霜花。
暮闺
龙辅（宋代）

暮闺翘首觉愁添，凿壁书生隔翠烟。
独向嫦娥再三拜，殷勤为我到郎边。
和泽民二首
吴芾（宋代）

欲绍家声每自鞭，肯同流俗饮贪泉。
已将止足安心地，更把吟哦乐性天。
笑日桃花将献媚，先春梅蕊欲争妍。
人生会合真难遇，幸有杯觞且共传。
春昼偶书
寇准（宋代）

白昼偶成芳草梦，起来幽兴有谁知。
风帘不动黄鹂语，坐见庭花日影移。
南窗
陆游（宋代）

流落逢知少，疏慵迕俗多。
闷拈如意舞，狂叩唾壶歌。
巴酒禁愁得，金丹奈老何！南窗好风月，聊复此婆娑。
豫让桥
龚景瀚（清代）

志士各有立，处死焉能同。当时百里奚，亦不殉虞公。

况复晋君在，虚器拥宫中。智氏非其主，安得云效忠。

士为知己死，朋友理尚通。荣枯不改节，此事固足风。

若云君臣义，天地相始终。宁论知不知，报施说亦穷。

厉叔虽慷慨，愤怼非靖共。一死良为难，惜哉言不衷。
项亭
徐兢（宋代）

图秦争汉两无成，霸势先随玉斗倾。惟有乌江夜深浪，至今犹作楚歌声。
和李梅南对梅韵
赵必象（宋代）

三花两花疏篱东，玉堂何以茅舍中。
孤芳不受春风涴，千红万紫俱下风。
罗浮梦断孤山杳，寂寂谁蹑二子踪。
谪仙天人霸梅国，骚坛万仞奴群雄。
我交梅花二十冬，梅工於诗例合穷。
我穷於梅诗更拙，岂无膏沐谁为容。
湘累醒眼不相识，兰芷未必臭味同。
何时典衣买酒醉梅下，浇我磊落写我悰。
诗成阁笔对梅笑，此一瓣香为梅翁。
诣畅春园问安皇太后命观园内所艺禾黍与与翼翼诚有秋也得诗一首
弘历（清代）

占岁今秋好，祈年午夜曾。仙壶叨泽渥，宝稼应时登。

绣陇黄云合，芳园懿赏凭。泠泠朝露缀，霭霭野烟凝。

宫府应无异，农桑合并称。艰难知穑事，慈训敢钦承。
二十八日行香即事 其二
项安世（宋代）

柳岸濛濛湿，沟波点点跳。窗槽斜溜涌，轿顶碎声飘。

村担果争市，山桅花满桥。愁听新使客，墟里说萧条。
和元亨出示山扉诗
姜特立（宋代）

手自葺柴荆，山扉亦自扃。
莫辞蓬筚陋，要护草堂灵。
忙为幽人启，閒无俗士经。
不妨老赤脚，应户代奴星。
题千叶桃图
许有壬（元代）

五出凡花一扫空，万重千叠裹春风。连昌有竹堪为侣，底事墙头簌簌红。
题霜杰集
朱熹（宋代）

先生人物魏晋间，题诗便欲倾天悭。向来无地识眉宇，今日天遣窥波澜。

平生尚友陶彭泽，未肯轻为折腰客。胸中合处不作难，霜下风姿自奇特。

小儒阅阀金匮书，不滞周南滞海隅。枌榆连阴一见晚，何当挽袖凌空虚。
赠道侣
陆游（宋代）

崎岖世路久知难，准拟丹成玉链颜。
十载寻人遍岩穴，一樽随处对溪山。
苏门昼寂闻舒啸，函谷秋清侯度关。
剩欲相招同此事，疑君未办一生闲。
江城梅花引·单衾寒引画龙声
赵与洽（宋代）

单衾寒引画龙声。雨初晴。月微明。竹外溪边，低见一枝横。澹月疏花三四点，尚春浅，早相看、似有情。

夜来袖冷暗香凝。恨半销，酒半醒。靓妆照影，未堪整、雪艳冰清。只恐不禁、愁绝易飘零。待得南楼三弄彻、君试看，比从前、更瘦生。
赠友人其二
李白（唐代）

袖中赵匕首。
买自徐夫人。
玉匣闭霜雪。
经燕复历秦。
其事竟不闭。
沦落归沙尘。
持此愿投赠。
与君同急难。
荆卿一去後。
壮士多摧残。
长号易水上。
为我扬波澜。
凿井当及泉。
张帆当济川。
廉夫唯重义。
骏马不劳鞭。
人生贵相知。
何必金与钱。
次韵李光祖南山四偈 其二
陈渊（宋代）

腊穷春到不须臾，霜下陈根岂用锄。若信彫荣如转毂，故应摇落有扶疏。
句 其三十
张舜民（宋代）

何人栽银杏，青条数尺间。
舟次子陵钓台
张伯玉（宋代）

十载从军去又来，强为颜面走尘埃。
久惭簪笏未归去，且喜妻孥共此来。
旋撷岸蔬供野饭，欲题岩壁拂苍苔。
子陵昔日诚高趣，未必全家上钓台。
题大儿新安官舍三乐斋
曾协（宋代）

吾先圣人徒，游夏同渊源。
孝友与忠信，入道先本根。
下视晋楚富，商歌满乾坤。
一唯了万事，伋轲继师尊。
至今百世后，家法要不烦。
近数高曾来，洁身等玙璠。
当时天下士，白首称曾门。
世掇太常第，自致冕与轩。
养禄到北堂，孝哉无间言。
犹悲鲤庭空，遗恨终自吞。
至我壮无成，浪便岁月奔。
文科始不嗣，愧此朱两轓。
赖汝念祖烈，先登倡诸孙。
寂寥处侯藩，孤城山水稠，
草木霜不蕃。官閒身无事，
旧书可重繙。故职在六经，
绪业勤讨论。避堂舍翁媪，
齿在发未髠。不忧俸酸寒，
罗列奉晨飧。公爨沸弦诵，
私室合箎埙。气完万物轻，
始验中所存。结屋将乐此，
不换钟鼓喧。爱汝此乐地，
老苍离童昏。朱金了无慕，
况乃纨绮繁。真趣出自然，
盎盎如春温。名斋怜汝志，
可使薄俗敦。此乐吾家无，
诗之劝仍昆。
八景歌 其八
赵汝燧（宋代）

积雨初过湘水满，夕阳荡金接天远。影挂寒罾江步斜，红残茅檐沙巷晚。

小艇泽畔收钓缗，鼓枻沧浪歌濯缨。醉眼西望送沉轮，系缆篱根穿锦鳞。

嗟此何景兮渔村落照，丹青欲尽无由妙。
寄仲子
王淹（宋代）

汝生十七年，不离父母膝。
抗言求自试，立意坚且必。
父母不汝拒，汝志诚少匹。
束书下扁舟，挂席飞鸟疾。
书来报善达，授馆亦云佚。
进修不多言，祝汝慎非一。
谒仙观二首
马戴（唐代）

我生求羽化，斋沐造仙居。葛蔓没丹井，石函盛道书。

寒松多偃侧，灵洞遍清虚。一就泉西饮，云中采药蔬。

山空蕙气香，乳管折云房。愿值壶中客，亲传肘后方。

三更礼星斗，寸匕服丹霜。默坐树阴下，仙经横石床。
游何山吊胡安定坟和马侯德昌韵
朱晞颜（宋代）

高人迈幽赏，意极千里豁。閒寻水山佳，众景入寥廓。

扪萝绝鸟道，竦韘出林末。居然净梵天，金碧焕郛郭。

飞构上凌云，日轨度檐角。倒景压重湖，奔雷破宫壑。

微径下旁通，晨昏钟鼓合。相传晋何楷，勋业著麟阁。

筑室向兹山，深求洞宫脚。尽洗浮华姿，玄默守栖泊。

至今香火缘，英灵宛如托。书生仰前修，高堂哦泂酌。

遗德俨可师，丹青真炳若。谁怜苍窆间，草树半凋落。

粢盛修岁常，加笾无处着。勖哉贤侯心，直欲虎口脱。

还将举冠舄，卜吉慰索寞。歆飨惟德馨，吾罍犹可濯。

世岂乏雅士，同好卫公鹤。新诗有馀师，衔璧当面缚。
哭王几道职方三首 其二
梅尧臣（宋代）

我今过五十，万事日消磨。熟识世间寡，故交泉下多。

叶秋知易陨，松耐竟如何。尝亦悲前哲，荒坟野鼠窠。
题新安佥厅拄笏亭
吴儆（宋代）

高山如高人，可仰不可亵。
山中老锄犁，山前走车辙。
终日对孱老，如目不见睫。
高人与高山，千里风期接。
妙思入青冥，毫端寄明灭。
况复簿领中，见此寒岌页。
悠然境意会，刍豢端自悦。
手板亦何为，趋势走背汗浃。
从渠且倒持，吾自支吾颊。
先贤八咏 其五 嵇康抚琴
姚勉（宋代）

先生人中豪，志不肯司马。一曲广陵散，绝世不可写。
和远老四首
吴芾（宋代）

相逢正好共看山，底事匆匆便欲还。
今日乍晴山更好，可能伴我片时閒。
南内朝贺归呈同官
韩愈（唐代）

薄云蔽秋曦，清雨不成泥。罢贺南内衙，归凉晓凄凄。

绿槐十二街，涣散驰轮蹄。余惟戆书生，孤身无所赍。

三黜竟不去，致官九列齐。岂惟一身荣，佩玉冠簪犀。

滉荡天门高，著籍朝厥妻。文才不如人，行又无町畦。

问之朝廷事，略不知东西。况于经籍深，岂究端与倪。

君恩太山重，不见酬稗稊。所职事无多，又不自提撕。

明庭集孔鸾，曷取于凫鹥.树以松与柏，不宜间蒿藜。

婉娈自媚好，几时不见挤。贪食以忘躯，鲜不调盐醯。

法吏多少年，磨淬出角圭。将举汝愆尤，以为己阶梯。

收身归关东，期不到死迷。
北寺小阁戏作呈广心诸公
洪朋（宋代）

帝青一色女墙头，况复龙山影里游。草阁柴扉依佛界，白沙翠竹使人愁。

可惜可怜空掷度，罗袜凌波渺何处。会须桃叶倚春风，判却扁舟入烟雾。
正月二十四日雨霰交作
赵蕃（宋代）

杏花烧空红欲然，柳色亦复青可怜。
胡为雨霰忽交作，已洗破衾还被绵。
去冬梅时雪复雪，未省好看冰玉洁。
只今纵有已残枝，零落教人已愁绝。
故知好雨当趣耕，快雨仍须作快晴。
放渠花柳十分事，我欲浩荡郊原行。
绝命词
永嘉诗丐（清代）

身世浑如水上鸥，又携竹杖过南州。
饭囊傍晚盛残月，歌板临南唱晓秋。
两脚踢翻尘世界，一肩挑尽古今愁。
而今不食嗟来食，黄犬何须吠不休。
次空灵岸
杜甫（唐代）

沄沄逆素浪，落落展清眺。幸有舟楫迟，得尽所历妙。

空灵霞石峻，枫栝隐奔峭。青春犹无私，白日亦偏照。

可使营吾居，终焉托长啸。毒瘴未足忧，兵戈满边徼。

向者留遗恨，耻为达人诮。回帆觊赏延，佳处领其要。
吴兴舟中
卢钺（宋代）

笠泽高风寒凛凛，苕溪凝雪白皑皑。
扁舟我独乘归兴，自是不因安道来。
次韵曾宏父欲赏山宫梅花
洪适（宋代）

黄堂清兴动官梅，遥望花林首屡回。命驾许同狂客往，舒笺频有好诗催。

空怀月观横千影，趁取山宫举一杯。为语东皇相假借，莫教零乱点苍苔。
戊午春入都请罪施介平又韩追送江干诗以谢之
陈梦雷（清代）

葩卉谢椿林，幽篁挺清阴。不历寒暑节，焉知君子心。

握手少年交，相期各忠厚。嘘沫幸相濡，意气复何有。

遘会不可常，意气自可长。共济涉波险，咫尺不相将。

波险幸共越，同舟亦未覆。手足不相藉，忠信亦可睦。

夭夭桃李花，荣落无久妍。疏者各飞扬，亲者强周旋。

周旋一何苦，色态一何诩。恩深恐累深，此道孰终古。

交君兄弟晚，乃在乱离后。堂上有贫交，入门多素友。

与君结识时，心口无侈词。平淡终久要，今昔未参差。

春风吹江水，客子心万里。追送江之干，贻赠馨如芷。

贻赠匪所珍，所珍人意深。君亲师友恩，念之涕淫淫。

明发隔云山，相思日辽阔。游子念高堂，藉尔问饥渴。
逢武当道士李幽岩用王修撰韵
王绂（明代）

暂携笙鹤远朝天，尽道丹成骨已仙。岩搆往来驯虎豹，荷衣著破带云烟。

岁周甲子何曾记，夜遇庚申便不眠。回首故山归兴好，啸歌风月浩无边。
颂古五十三首
释文礼（宋代）

南泉捧钵入堂来，宾主分明肯自乖。
莫把威音论戒腊，本无位次可差排。
温泉即事
皇甫冉（唐代）

天仗星辰转，霜冬景气和。树含温液润，山入缭垣多。

丞相金钱赐，平阳玉辇过。鲁儒求一谒，无路独如何。
送闵
苏舜钦（宋代）

鄙性背时向，处世介且迂。自固以为节，人皆指为愚。

少年宦京邑，与众颇异涂。一朝被放弃，漂然落江湖。

江湖信美矣，心迹抑更孤。永言金闺彦，器识当世无。

机发弦上矢，辩走盘中珠。高风乐溪山，耻与势利趋。

殊科二十年，不肯仕京都。顾我穷悴者，一笑情相于。

日日奉杯宴，但觉怀抱摅。琼琚照坐席，内顾瓦砾粗。

未饮心自醉，相对气已舒。得忘羁旅忧，盖以道义俱。

云间宿古寺，花下招歌姝。胜境寻已遍，赏心未尝孤。

玺书趣赴治，候吏拥舳舻。秋风卷在旆，喧喧指东徐。

郊亭对别酒，我独增悲吁。人生大块间，气类有万殊。

贤愚各有合，惟予邈无徒。君子误见知，交契若勘符。

一旦又暌索，千里成阔疏。期君早自奋，佐时发雄图。

功成速收身，单舸还东吴。自头青林下，尊酒相从娱。
送陆克深员外知叙州府
程敏政（明代）

翰苑曾通籍，祠曹久缀班。片符分虎重，双毂映朱殷。

具服朝辞陛，严装夜出关。亲交开祖道，远役壮离颜。

蜀岭烟岚匝，泸江雪浪顽。传餐迎驿吏，挝鼓拜溪蛮。

棨戟通公廨，茶盐拥市阛。升堂延俊造，入境问痌瘝。

僻县经过少，高斋案牍閒。奉宸瞻北斗，怀土梦东山。

宦海嗟行往，诗邮足往还。来朝应可冀，弱柳未须攀。
送石协律归吴兴别业
朱庆馀（唐代）

识来无定居，此去复何如。一与耕者遇，转将朝客疏。

资身唯药草，教子但诗书。曾许黄庭本，斯言岂合虚。
访包山徐德彰
陈宽（明代）

青山湖上是君家，有约来看巨胜花。
踏破白云秋一片，不知还隔几重霞。
旅馆书怀
刘沧（唐代）

秋看庭树换风烟，兄弟飘零寄海边。客计倦行分陕路，

家贫休种汶阳田。云低远塞鸣寒雁，雨歇空山噪暮蝉。

落叶虫丝满窗户，秋堂独坐思悠然。
上册宝十三首 升降用《熙安》。
郊庙朝会歌辞（宋代）

佩玉锵锵，其来雍雍。陟降孔时，步武有容。恪兹祀事，神罔时恫。

绥我邦家，福禄来崇。
太上皇帝灵驾发引挽歌词六首
范成大（宋代）

帝业虽天广，皇心本谷虚。
神应游混沌，梦不返华胥。
挍德难涯涘，铭功总绪余。
谁能言大道，第入四坟书。
真珠帘·灯前月下嬉游处
陆游（宋代）

灯前月下嬉游处。向笙歌、锦绣丛中相遇。彼此知名，才见便论心素。浅黛娇蝉风调别，最动人、时时偷顾。归去。想闲窗深院，调弦促柱。乐府初翻新谱。漫裁红点翠，闲题金缕。燕子入帘时，又一番春暮。侧帽燕脂坡下过，料也记、前年崔护。休诉。待从今须与，好花为主。
维杨秋日西郊 其一
释道潜（宋代）

雨洗高梧爽气浮，鸣蝉相唤作新秋。翻空白鸟一行去，目送冈峦欲尽头。
谢陈粹之佥宪惠语类欧文唐诗品汇
林光（明代）

稠叠颁分几案盈，穷儿暴富可胜情。滥觞此日嗟文字，老眼馀谁敢秤评。

博约的知遵鲁叟，疏慵深恐负先生。石亭一瓣当西席，便合低头拜使星。
入栈
孙应时（宋代）

栈险名天下，吾行信所闻。
落虹横绝壁，匹马上浮云。
咫尺南北断，毫釐生死分。
谁令钟邓辈，十万度秦军。
垂云涧
陈岩（宋代）

飞瀑奔崖色皎然，飘空上下势相连。
看来不是天河水，尽是兜罗片片绵。
浣溪沙（妙高墨梅）
惠洪（宋代）

日暮江空船自流。谁家院落近沧洲。一枝闲暇出墙头。

数朵幽香和月暗，十分归意为春留。风撩片片是闲愁。
见张魏公二首 其二
冯时行（宋代）

四海于今望治安，当头退避也应难。是非历历开新听，变化纷纷入静观。

孰把后图歌寤枕，再将前事倚危栏。重拈今古看奇特，幸记尘冠久不弹。
世路
胡仲弓（宋代）

春山寂寂锁云萝，林外钩辀声最多。
不是哥哥行不得，只愁世路有风波。
送刘牧推官之兖州
范仲淹（宋代）

相国镇东鲁，开閤多英豪。羡子赋从军，壮思如波涛。

当有非常遇，所得连六鳌。故人孙复之，卧云生二毛。

或作梁甫吟，秋风共呼号。翩翩草檄外，可与相游遨。

益以夫子心，万物都一毫。此行名与节，须似泰山高。
陪彭安行双莲亭小酌三首 其一
刘弇（宋代）

无尘净渌枕青鸳，个样清虚不似廛。更喜晚来翘白鹭，伴君和我作三仙。
左传引周谚
佚名（先秦）

山有木工则度之。

宾有礼主则择之。

匹夫无罪。
怀璧其罪。